**ירדן הראל** (נולדה ב-7 בנובמבר 1984 בנהריה) היא דוגמנית, שחקנית ומגישת טלוויזיה ישראלית.

ביוגרפיה
--------

ירדן הראל נולדה וגדלה בנהריה ולה שתי אחיות. למדה במגמות תיאטרון ופסיכולוגיה בבית הספר התיכון "עמל" בעירה. את שירותה הצבאי עשתה במודיעין פיקוד הצפון. בשנת 2006 למדה תיאטרון, משחק ותקשורת באוניברסיטת תל אביב ובשנת 2020 נרשמה ללימודי כלכלה וחשבונאות במכללת הדסה שבירושלים.

ב-2006 החלה לשמש ככתבת שטח ובהמשך כמראיינת באולפן של "נענע 10". בשנת 2007 הצטרפה לערוץ E! כמנחה בתוכנית "בדרך לחופה" עם יובל כספין, לאחר מכן שימשה ככתבת עד שנת 2009.

ב-2009 החלה לשמש כנערת HOT VOD. ב-2010 הצטרפה כמגישה בתוכנית "צינור לילה" בערוץ 10, בהנחייתו של גיא לרר.

ב-2011 שיחקה בתפקיד "טבת" בסדרת הילדים "מה בכריש", אותה כתבו גיא עמיר וחנן סביון. השתתפה גם בתפקיד אורח בסדרה "החברים של נאור" כמנהיגת הלפטופיסטים, ב"פיג'מות" בתפקיד "אגמית" ובסדרת הבת של "החיים זה לא הכל", "החיים על פי אורלי", בתפקיד עצמה.

בגיל 26 הופיעה על שער פנאי פלוס יחד עם לירן כוהנר.

הראל הייתה פרזנטורית של חברות רבות, בהן "אינטימה" ו"פלפל".

ביולי 2011 החלה לשמש ככתבת ב"חדשות הבידור" בערוץ HOT בידור ישראלי, וב-2012 עברה לתפקיד מגישת התוכנית, לצד ליאון רוזנברג.

במהלך שידור העונה השנייה של "המירוץ למיליון", החל מאוקטובר 2011, הנחתה הראל את התוכניות המקדימות ששודרו לפני הפרקים, ושימשה ככתבת הדיגיטל של התוכנית.

במאי 2012 סיימה את השתתפותה בתוכנית "צינור לילה", ובמקביל החלה להגיש את תוכנית הריאליטי "רוקדים עם כוכבים", לצד גיא זו-ארץ.

בשנת 2013 השתתפה כמַנחה מיוחדת ב-The Voice ישראל. באותה שנה ירדן הראל שימשה מנחה זמנית בפרק הראשון של העונה השלישית של דייט בחשיכה במקום ירון ברובינסקי שהיה אחד המתמודדים בתוכנית.

בפברואר 2014 עזבה את התוכנית "חדשות הבידור", וחזרה להנחות את העונה השנייה של תוכנית האופנה, "סטייל", בערוץ הוט בידור ישראלי, שמשודרת בימים שני עד רביעי.

ביוני 2014 חזרה להנחות את התוכנית "חדשות הבידור", לצד ליאון רוזנברג, ומאוגוסט 2015 הנחתה את התוכנית לבדה, עד לירידת התוכנית ב-2017.

ביולי 2015 השתתפה בתוכנית "שורום זורום" של הוט אשר מבוססת על שיריו של צביקה פיק, הראל השתתפה בתוכנית בתור המורה מרי.

בפברואר 2017 השתתפה בדרמה היומית "פולמון" בהוט בידור ישראלי.

ב-2019 החלה בהגשת תוכנית הטיולים "הכי בעולם" ברשת 13.

בתחילת 2020 החליפה את עמית קוטלר בהגשת התוכנית טרמינל ברשת 13.

ב-18 בינואר 2022 החלה להנחות לסירוגין את הגרלת הלוטו של מפעל הפיס שמשודרת ברשת 13.
באותה שנה הנחתה את התוכנית "להתחיל מחדש" בערוץ 24.

הראל מנחה לצד אלעד זוהר ושיר מורנו את תוכנית המגזין היומית "פותחים יום" ברשת 13.

חיים אישיים
-----------

ב-10 בספטמבר 2009 נישאה לעומרי שלום לאחר 10 שנים של זוגיות. ב-9 בפברואר 2020 נולדו לשניים תאומים באמצעות אם פונדקאית. באוגוסט 2021 פורסם כי הזוג נפרד לאחר 12 שנות נישואין. ב-8 במאי 2022 הזוג התגרש.

מיולי 2022 עד דצמבר 2023 הייתה הראל בזוגיות עם הצלם מתן כהן.

מינואר 2025 היא בזוגיות עם יוסי יהושוע, הכתב הצבאי של ידיעות אחרונות.

מתגוררת בתל אביב.

קישורים חיצוניים
----------------

* 

* אתר האינטרנט הרשמי של ירדן הראל
* ירדן הראל, ברשת החברתית פייסבוק

* ירדן הראל, ברשת החברתית אקס (טוויטר)

* ירדן הראל, ברשת החברתית אינסטגרם

* ירדן הראל, סרטונים בערוץ היוטיוב

* ירדן הראל, במיזם "אישים" לתיעוד היצירה הישראלית

* ירדן הראל, במסד הנתונים הקולנועיים IMDb (באנגלית)
* יובל ברוסילובסקי‏, ירדן הראל: איך היא הפכה לשם החם של עולם הבידור?, באתר וואלה!‏, 15 באפריל 2012
* אתר למנויים בלבד ליאת אלקיים, כשירדן הראל לא אומרת "לא", באתר הארץ, 3 במאי 2013
* יוני בינרט, "אני כבר לא בוכה מכל שטות", באתר Xnet‏, 13 בנובמבר 2013
* אתר למנויים בלבד  סמדר שיר, "אני לא פוחדת ממחטים הן כבר הפכו לחלק מהשגרה שלי", באתר "ידיעות אחרונות", 3 ביולי 2018
* אתר למנויים בלבד  איתי סגל, "את שואלת את עצמך: 'למה הייתי צריכה להיכנס להיריון, בשביל מה זה היה טוב?", באתר "ידיעות אחרונות", 25 במאי 2020
* דליה בן ארי, ירדן הראל חושפת: זו התקופה המבולבלת שאני נמצאת בה, ice, ינואר 2021.
* ירדן הראל: "הקורונה הפכה את החיים של כולנו להזיה", את, 7 בנובמבר 2021.

הערות שוליים
------------

1. ↑  פרק 4 ב"החיים על פי אורלי" בו כיכבה הראל בתפקיד עצמה
2. ↑  ירדן הראל ולירן כוהנר תופסות צבע, באתר Xnet‏, 3 ביוני 2011
3. ↑  ערן בר-און, ירדן הראל תנחה את "רוקדים עם כוכבים", באתר ynet, 21 במרץ 2012
4. ↑  ערן סויסה, לא רק הגרלת הלוטו: הצעד החדש של ירדן הראל, באתר ישראל היום, 12 בספטמבר 2022
5. ↑  ירדן הראל מתאוששת מהגירושים: זה הג'וב החדש שלה, באתר אייס, 30 ביוני 2022
6. ↑  לילך מרקוביץ', זה נגמר: ירדן הראל ובן הזוג נפרדו, באתר mako, ‏21 בדצמבר 2023